O‘zbekiston xalq shoiri Abdulla Oripov Islom Karimovga atab marsiya yozdi

O‘zbekiston xalq shoiri, O‘zbekiston qahramoni Abdulla Oripov 2-sentabr kuni vafot etgan O‘zbekistonning Birinchi Prezidenti Islom Karimovga atab marsiya yozdi. She’r matni UZ24 nashrida ham e’lon qilingan.

 Kadr: YouTube
Bir xabar tarqaldi,
Yarim tun edi,
Go‘yo g‘am seliga botdim, yo‘qoldim.
Kimdir yo‘lboshchidan ayrildik dedi,
Men-chi, aziz do‘stdan ayrilib qoldim.
Kimning xayoliga kelmishdir axir,
Birdan qulab tushsa buyuk bir chinor.
Alam bo‘g‘zimizda achchiq va taxir,
Bu g‘amning na cheki na chegarasi bor.
Ketdi nogahonda aytmay biror so‘z,
Hijron oloviga barchani tashlab.
O‘zbek osmonida so‘ndi cho‘ng yulduz,
Katta-yu kichikning ko‘zini yoshlab.
Biz — noqis bandalar, o‘ylamay goho,
Boshimiz silagan qo‘lni tishladik.
Yuz yillab teskari aylandi dunyo,
O‘z emas, o‘zgalar uchun ishladik.
Biz — ojiz bandalar, anglamay turib,
Birovning zabonin sanadik afzal.
Shu yurt daholarin bilib va ko‘rib,
Begona zotlarga yasadik haykal.
Bosqin tepamizda turar edi zil,
Uni tag-tubidan buzmoq shart edi.
Asriy vayronaning o‘rnida dadil,
Yangicha mamlakat tuzmoq shart edi.
Foniy bu dunyoning baland-pastiga,
Teran nazar tashlab o‘tdi bu Inson.
Millat qadri deya yashab aslida,
Xalqining dardiga bo‘loldi darmon.
Bugun judolik bor gar qalbimizda,
Lekin g‘urur yashar havas qilgulik.
Abadiyat o‘sdi ko‘z oldimizda,
Shundoq yonimizdan o‘tdi Mangulik.
Abdulla Oripov,
 O‘zbekiston Qahramoni, O‘zbekiston Xalq shoiri
Diqqat, diqqat! “Daryo”ning Telegram’dagi rasmiy kanali — “Toshqin ‘Daryo’”ga obuna bo‘lib, yangiliklardan ovozli ko‘rinishda bahramand bo‘lishingiz mumkin.